  Руслан Нуриахметов Анжелика Тихонова корреспондент 2022-тӥ арын Сарапулын «Кышкыттэм ӟечлыко сюресъёс» йӧскалык ӵектос улсын тямыс сюрес люкетъёсты тупатъялозы, оглом 3,5 иськем. Со сярысь элькун тӧролэн но кивалтэтлэн пресс-службазы ивортӥз. Карысь сюресъёсты тупатъян пумысен Сарапулэ нимысьтыз кылдытэм ӧри вуылӥз. Отчы Удмуртиысь транспортъя но сюрес возёсъя министерствоысь, кар администрациысь, ГИБДД-ысь ӧнерчиос но Огъяросси калык фронтысь мер ужасьёс пыриськизы. « Йӧскалык ӵектосэ пырись объектъёсты азьвыл эскерон – со туэ пыртэм выль ужрад.  Валтӥсь быдэстоно ужъёс технической заданиын пусъемын ини. Но азьвыл аръёсъя тодӥськом, ужъёсты нуыку юанъёс кылдыло, кытын ке заказчикъёс рос-прос ӧз чаклалэ но ватсаса искусственной лёг, сюрес пусъёс пуктоно, кытын ке сюресэз пыдын выжон интыосты выль куронъёсъя тупатыны кулэ шуыса лыдэ ӧз басьтэ. Туэ сыӵе юанъёс медаз луэ шуыса, ми со юанъёсъя объектъёсы мыныса кенешиськом » Екатерина Чарыкова, Удмуртиысь транспортъя но сюрес возёсъя министерствоысь сюресъёсты тупатъянъя но возёнъя ёзэтэн кивалтӥсь Одӥгез тупатъямез кулэ карись объект –Гагарин нимо ульча. Кузь ӧвӧл ке но, 226 метр гинэ, со пыр трос машинаос мыно-ветло. Со  кык валтӥсь ульчаосты, Карл Маркс нимо но Азин нимо,  герӟа. Матаз кар рынок, дышетскон ужъюртъёс но вузкарон интыос пуксемын. Нош валтӥсь тупатъян ужъёс Южный посёлок ммикрорайнын ортчозы. Кылем арын Удмуртилэн тӧроез Александр Бречалов отысь сюресъёсты эсэпрадъя тупатыны косӥз вал. « Южный посёлок микрорайонын тужгес трос калык улэ. Отын трос мерлыко ужъюртъёс – нылпи садъёс, школаос, эмъюртъёс, спорт объектъёс. Отысь сюресъёсты кемалась ӧз тупатъялэ ни. Соин ик Южный посёлок туэ валтӥсез – татын сизьым сюрес люкетъёсты тупатялозы. Сюрес шобрет но, тротуаръёс но быдэсак выльдэмын луозы » Андрей Шихарев, Сарапул кар администрацилэн тӧроезлэн воштӥсез Трос юанъёс кылдӥзыФурманов нимо ульчаысь сюресэз пыдын выжон интыез лэсьтон пумысен. Со Южный посёлокысь валтӥсь сюрес луэ. Адямиослы кышкытлыкез палэнтон понна, ГИБДД-ын ужасьёс кар транспорт дугдылон интыосты но соос вӧзысь сюрес вамен потон интыосты выжтон сярысь малпаськозы. Тодэ вайытом, Удмуртиын сюресъёсты 1-тӥ куартолэзьысен тупатъяны кутскозы. Тегъёс: Удмуртия сюресъёс тупатъянужъёс Сарапул йӧскалыкӵектосъёс  